Kaapse draai – Trommeltjie
Januarie 16, 2019 trommeltjies
Voor ons heeltemal weg stap van die Kaap af, kom daar ń vakansie herinnering by my op.
Ons was by Buffelsbaai en sou daarna Kaap toe ry en my man se broer en gesin ontmoet om saam te kamp. Ons het by ons bure een van daardie regte ou weermag tente geleen. Die met die een paal in die middel. Hulle het ñ kombi gehad met ń sy tent. Ons het plek bespreek by Gordonsbaai by Panorama karavaanpark.
Ons sou net 4 dae saam kamp, daardie eerste nag begin die wind waai, soos net die suidoos kan waai. Ons lê in daardie nag, een oomblik is die tent met bolwange om die volgende oomblik in te suig dat hy teen jou is op jou bedjie. Kort kort is manlief uit om tentpenne te kap, met ń geklingel en getingel en ń doem en ń karboem soos ander kampers se goed rondwaai. Die ou radiotjie bler kort kort uit – “Stormwind waarskuwing oor Valsbaai”, dan kap pappie maar weer penne en ek bidde. Ek sien al in my geestesoog die volgende oggend hang ons klere in die bome, dan bidde ek weer en pappie kap die penne, die radoi bler “Stormwind waarskuwing oor Valsbaai”. Helaas het oggend gekom, ek wou net oppak en ry, almal het mooi gepraat en gepaai, ons bly toe. Jy kon nie naby die strand kom nie, in die strate langs die strand het dasi sandkorrels jou geniepsig geklits.
Ons is Kasteel toe, Mosterts meul, Tafelberg op met die rooi karretjie. In Kaapstad was die wind rustig. Ons het selfs by Houtbaai met die boot uit gegaan om robbe te kyk. Daar het hul dogtertjie heeltyd oor die relings gehang om visse te voer.
Daardie volgende aande voer skoonsus my valiums, dat ons tog net langer bly. Die wind tier toe nog voort.
Die volgende dag maak my man ons kar se bagasiebak oop, om deur die vieslikste stank begroet te word. Die manne wou gaan visvang. Ons het die vorige dae met die kombi gery, dus het ons kar heerlik in die son gestaan en bak.. Met ons aankoms die dag het die manne gaan visvang en het die rooi aas in die kar vergeet. Ons NUWE Renault 9!!!!! Hy moes al die matte in die bagasiebak uitruk en nogsteeds het die reuk gebly. Ons het al wat ń raad gevolg, maar ons terug pad Transvaal toe, hele tyd met die vensters oop gery.
Ek het daardie vakansie gesê die Kaap sien my nie weer nie. Famous last words
14 thoughts on “Kaapse draai”
Januarie 16, 2019 om 12:31 nm
Ag Trommeltjies…ek onthou ook nou van Mostert se meule…ek wonder of dit nog ooit bestaan!
Januarie 16, 2019 om 4:54 nm
Dit staan nog, of mems dit nog kan besoek weet ek nie
Januarie 16, 2019 om 12:58 nm
Eina pyn! 😂
Januarie 16, 2019 om 2:35 nm
Kaapstad se bekoring oorwin enige struikelblok!
Januarie 16, 2019 om 4:48 nm
Januarie 16, 2019 om 2:50 nm
Oe, niks is erger as sulke vrot vis nie!
Januarie 16, 2019 om 4:49 nm
Rooiaas tien keer erger
Januarie 16, 2019 om 4:52 nm
Ek kan dit glo!😝
Januarie 16, 2019 om 4:35 nm
Dis waarom ek nie kamp nie
Lief kamp, maar nie teen die see nie
Januarie 17, 2019 om 8:15 vm
In n tent met daai wind is beslis nie vir sissies nie. Nou lekker gesmile vir daardie stink aasreuk van die Kaap tot in Transvaal!
Januarie 18, 2019 om 5:32 vm
Was baie onaangenaam
Januarie 17, 2019 om 8:33 vm
Ek hou van kamp, maar as die wind waai wil ek nie naby wees nie
LOL vir daai visreuk in die nuwe kar
Januarie 18, 2019 om 5:33 vm
Rooiaas tien keer erger as vis. Ja, so verloor ons nuwe kar toe sy matte.